追和老杜種萵苣詩
作者：王之道
朝代：宋

paragraphs: 我有數畝園，荒穢索鋤理。
干戈何許久，生意困屠燬。
道也其興與，時哉亦甚矣。
去年失短吕，培植乏驅使。
今年得老楊，衰病更臨起。
晚菘已蕪没，早韭就茅靡。
菁菁何所有，萵苣獨牛耳。
縱苦可自珍，供盤况瀟洒。
銀條直且甘，風味胡伯始。
其視李太尉，小人與君子。
明明如古鑑，不慮纖塵止。
廓廓若太清，强欲浮雲滓。
老氏有遺訓，重去彼取此。
方今向太平，皋夔正端委。
臺省登碩德，要荒竄誣毁。
擊寇豈無人，蕃將來黑齒。
破齊在不日，逆以誅正已。
停觀勞還役，杖杜顒采芑。
萬邦遇有道，貧賤古人耻。
文王來呂夷，漢祖致園綺。
異時免溝坑，願附織貝篚。